Työtöntä Saria pompotellaan taholta toiselle. - On ollut itkua ja hammastenkiristelyä, hän kuvailee eloa byrokratian rattaissa.

Sari Mäyränpää on yrittänyt saada työttömyysetuutta jo yli kuudenkymmenen päivän ajan.

Tamperelaista on pompoteltu luukulta toiselle.

Mäyränpää on alkanut epäillä kyseessä olevan tietoisen teon.

Sari Mäyränpäätä on pompoteltu papereiden kanssa taholta toiselle. TOMI OLLI

Tamperelainen Sari Mäyränpää joutui lokakuussa työttömäksi. Hän ei ole vieläkään saanut mitään etuuksia, vaikka on toimittanut vaadittuja asiakirjoja useille tahoille.

Mäyränpää huokaa syvään istuskellessaan kotipöytänsä äärellä. Hänen edessään oleva paperinippu kertoo asioinnista muun muassa työvoima- ja verotoimiston, Kelan, ja työttömyyskassan kanssa. Irtisanotuksi joutunut Sari ei ole saanut vielä euroakaan työttömyyskorvausta. Ongelmia aiheuttaa, että hänellä on ollut yritystoimintaa.

- Koska minulla on myös toiminimi, laahaa työttömyysetuuden saanti pahasti perässä. Vastaavasti entinen työkaverini sai etuutta kahden viikon päästä hakemuksensa jättämisestä, Mäyränpää sanoo.

Sari on ollut nyt yli kuusikymmentä päivää ilman työttömyysetuutta tai muita avustuksia. Aika on ollut raskasta.

- Onhan tässä ollut itkua ja hammastenkiristystä. Varsin epätoivoisessa tilanteessa on silti ollut jaksettava hakea uusia töitä. Ilman säästöjä, tukiverkostoa ja pientä tuloa yrityspuolelta minua uhkaisi rahattomuuden lisäksi asunnottomuus.

- Yritystoimintani täyttää juuri aktiivimallissa säädetyn alatulorajan. Koska sen vuoksi etuuden saaminen on näin vaikeaa, tuntuu erikoiselta, että valtio kuitenkin kannustaa ryhtymään yrittäjäksi, Mäyränpää ihmettelee.

Prosessi alkaa

Mäyränpää yritti ilmoittautua työttömäksi hyvissä ajoin saatuaan yt-neuvottelujen jälkeen tiedon töiden loppumisesta. Asiassa ilmeni kuitenkin ongelmia.

- Kävi ilmi, että henkilö jolla on yritystoimintaa, ei voi ilmoittautua työttömäksi, vaan hänen täytyy ilmoittautua työnhakijaksi muista syistä. Sain onneksi kuitenkin paperit lopulta täytettyä.

Sari odotteli seuraavaksi lausuntoa työvoimatoimistosta. Hän halusi tietää määritelläänkö hänet sivutoimiseksi yrittäjäksi vai pitäisikö yritystoiminta lopettaa kokonaan.

- Minut katsottiin sivutoimiseksi yrittäjäksi kuten pitikin, sillä olin ollut sellainen kokopäiväisen palkkatyön ohella jo kolme vuotta.

Lausunnon saannin jälkeen Mäyränpää haki päivärahaa työttömyyskassalta, hän ajatteli asian hoituvan nopeasti.

- Lausunto annettiin 22.10. En silti ole tähän päivään mennessä saanut mitään tietoa sen sisällöstä. Kävin myös katsomassa sähköisessä palvelussa hakemukseni tilannetta. Siellä luki, että lausunto on lähetetty työttömyyskassalle.

Pompottelu jatkuu

Mäyränpää täytti seuraavaksi hakemuksen työttömyyskassalle, jääden odottamaan sen käsittelyä.

- Kyselin parin viikon päästä sen perään. Sain samalla kuulla, että voin hakea etuutta vain kuukausittain, koska minulla on yritystuloja.

- Minulta pyydettiin myös tulo- ja menoselvitys sekä useita muita papereita. Lukuisten liitteiden toimittamisen jälkeen sain kassalta lopulta ilmoituksen, ettei heillä ole verotietojani.

Sari toimitti seuraavaksi pyydetyt verotiedot. Ne eivät riittäneet, hän sai kuulla asiaan vaadittavan muutosverokortin.

- Samaan aikaan kassan sivuilla lukee verokortista näin: ”Verokortti vain, jos sinulla on porrasverokortti tai jos olet pyytänyt muutosverokortin verotoimistosta. Verokortin tulee olla alkuperäinen.”

- Tämähän ei pidä paikkaansa. Oikea tieto on, että uusi muutosverokortti täytyy hakea aina etuutta varten, ja verotoimisto lähettää sen suoraan työttömyyskassalle.

Sari halusi myös oikaista asian, etteivät muut saisi väärää tietoa.

- Annoin asiasta työttömyyskassalle palautetta kolme kertaa. Vastausta en ole saanut.

Sari suuntasi seuraavaksi täyttämään sähköisesti uuden verokorttihakemuksen. Se osoittautui kuitenkin hankalaksi yritystietojen ja palkkatulojen kanssa.

- Olen kirjoittanut kirjan, josta on kenties tulossa lainaustuloja. Niitäkään ei ole aiemmin maksettu, joten en tiedä mitä odottaa. Näitä asioita minun oli mahdoton ennakoida tietoihin.

Täytettyään hakemuksen, lähetti Sari verokortin heti työttömyyskassalle.

- Minulla oli voittajafiilis. Sitten sain kassalta tiedon, ettei verokortti kelpaa koska se on palkkatuloa varten. Tarvitsen etuutta varten muutosverokortin.

- Soitin uudelleen verotoimistoon, kysyäkseni missä taas mättää. Sain kuulla tehneeni aivan oikein, mutta verokortti toimitetaan työttömyyskassalle kirjepostina tietoturvasyistä. Asia on edelleen tässä vaiheessa, eikä mitään etuuksia ole maksettu.

Takaraja lähestyy

Sarin mieleen hiipii samalla epäilys tietoisesta kiusanteosta.

- Koska kolmen kuukauden jälkeen ei makseta takautuvasti mitään, herää epäilys tietoisesta toiminnasta. On myös hyvä kysymys, kuinka moni muu on samassa tilanteessa? Näytän myös tilastoissa hyvältä, sillä vaikka olen työtön, en ole sitä tilastojen mukaan.

Mäyränpäätä harmittaa, että oikeasti töitä etsivä ihminen joutuu osaksi byrokratiakoneiston rattaita.

- On varmasti myös keplottelijoita, jotka huijaavat systeemiä, eivätkä halua tehdä mitään. Ei ole kuitenkaan oikein rangaista siitä kaikkia. Kääntöpuolella ovat ihmiset, jotka yrittävät kaikkensa, mutta sekään ei riitä.

- Minulla on mennyt yli 60 päivää, enkä ole saanut mitään etuuksia. Olen kohdannut vain virastojen välistä pompottelua ja saanut ripotellen uutta tietoa, jonka valossa maksun viivästymiseen on aina joku syy, Sari ihmettelee.